**ELŐTERJESZTÉS**

**Szombathely Megyei Jogú Város Közgyűlése Városstratégiai, Idegenforgalmi és Sport Bizottsága**

**2022. december 6-i ülésére**

**Tájékoztató**

**a Horvát Nemzetiségi Oktatási Központ felújított tornacsarnokának névhasználatával kapcsolatban**

A Magyar Röplabda Szövetség Sportfejlesztési Programjának keretén belül, Szombathely Megyei Jogú Város Önkormányzata támogatásával, valamint a Szombathelyi Sportközpont és Sportiskola Nonprofit Kft. sikeres TAO pályázatának jóvoltából került korszerűsítésre és felújításra a Horvát Nemzetiségi Oktatási Központ tornacsarnoka és öltözői. A korszerűen felújított létesítményt az intézménybe járó diákok mellett a Sportiskola röplabda szakosztályának 120 fővel rendelkező utánpótlás korú játékosai is rendszeresen használják.

A Szombathelyi Sportiskola röplabda szakosztálya kezdeményezte a felújított Horvát Nemzetiségi Oktatási Központ tornacsarnokának Szendrődi Jánosról történő elnevezését. Kezdeményezésüket az alábbiakkal indokolták:

„Szendrődi János 1951-ben született Szombathelyen, hosszú éveken keresztül a Szombathelyi Spartacus férfi röplabda csapat játékosa volt. Sokan a kosárlabdához kötik Szombathely városában, ugyanis a Falco KC Szombathely törzsszurkolója és támogatója volt, ettől függetlenül szívéhez legközelebb a röplabda sportág állt. Céltudatos személyiség, a sport iránti elkötelezettség, annak szeretete jellemezte, önzetlenül támogatta az utánpótlás versenyeket, főszervezésével valósult meg számos röplabda rendezvény Szombathelyen, a mai napig nagyra becsült tagja a város röplabda közösségének.

A Magyar Kultúra Napja alkalmából 2006. évben Szombathely Megyei Jogú Város Önkormányzata a kultúra területén kiemelkedő munkája elismeréséül Kultúra Támogatásáért-díj kitüntetésben részesítette, a szombathelyi Fő tér karácsonyi fénydíszítése, valamint a Savaria Karnevál áramellátásának biztosítása érdekében végzett tevékenységéért. A sport iránti elkötelezettségéért, a sport és Szombathely város területén végzett tevékenységéért a szombathelyi sporttársadalom örökké hálás lesz, az iránta érzett tiszteletet méltó módon fejezné ki, amennyiben a tornacsarnok Szendrődi János nevét viselné.”

Szendrődi János családja az elnevezéshez hozzájárult.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2022. november „ ”**

**/: Dr. László Győző :/**

**HATÁROZATI JAVASLAT**

**..…./2022. (XII.6.) VISB számú határozat**

Szombathely Megyei Jogú Város Közgyűlésének Városstratégiai, Idegenforgalmi és Sport Bizottsága a „Tájékoztató a Horvát Nemzetiségi Oktatási Központ felújított tornacsarnokának névhasználatával kapcsolatban” című előterjesztést megtárgyalta, és az SZMSZ 54. § (2) bekezdés 17. pontja alapján a Szombathelyi Sportközpont és Sportiskola Nonprofit Kft. kezdeményezését támogatja, javasolja a tulajdonosi hozzájárulás kiadását.

**Felelős:** Tóth Kálmán a Városstratégiai, Idegenforgalmi és Sport Bizottság elnöke

Dr. Nemény András polgármester

Dr. László Győző alpolgármester

Dr. Károlyi Ákos jegyző

(A végrehajtás előkészítéséért:

Nagyné dr. Gats Andrea, a Jogi és Képviselői Osztály vezetője

Vinczéné Dr. Menyhárt Mária, az Egészségügyi és Közszolgálati Osztály vezetője

Kovács Balázs, a Sport és Ifjúsági Iroda vezetője)

**Határidő:** azonnal